Un primar deja vaccinat și-a organizat o ședință foto într-un centru de vaccinare: "Pozele de la prima vaccinare aveau calitate slabă".
Primarul oraşului Radăuţi a simulat că se vaccinează pentru a realiza o şedinţă foto. Edilul a publicat simularea pe Facebook. Imagini diferite cu primarul în timp ce se vaccinează erau postate deja pe pagina de Facebook a Primăriei Rădăuţi.
Primarul Bogdan Loghin și-a organizat "o şedinţă foto" într-un centru de vaccinare. Deşi era vaccinat, edilul a mers la centrul din oraş, s-a fotografiat în timpul procedurii şi apoi a postat imaginile pe Facebook. Loghin a fost dat de gol de fotografiile postate pe pagina de Facebook a Primăriei realizate tot la centrul de vaccinare şi în care apăreau detalii diferite: în loc de gresie este parchet, asistenta medicală are un halat diferit, iar primarul poartă papuci de plastic peste pantofi.Potrivit Ştiri Suceava, primarul a recunoscut că a simulat vaccinarea pentru a realiza o şedinţă foto. Edilul şi-a justificat decizia prin calitatea proastă a fotografiilor făcute la prima vaccinare, intenţia primarului fiind ca imaginile să fie trimise jurnaliştilor locali.